Polis pergiat usaha kesan kumpulan disyaki aktif pecah rumah
KUCHING: Polis Kontinjen Sarawak mohon kerjasama orang ramai untuk melapor dan menyalurkan sebarang maklumat jenayah terutamanya melibatkan kegiatan pecah rumah kepada pihak polis bagi membantu siasatan.   Pesuruhjaya Polis Sarawak Datuk Mohd Azman Ahmad Sapri berkata, usaha dipergiatkan bagi menumpaskan satu lagi kumpulan disyaki aktif pecah rumah di Daerah Kuching dan sekitarnya. Katanya, hasil maklumat orang ramai, pihak polis berjaya menangkap seramai empat lelaki warga tempatan berusia dalam lingkungan 23 hingga 30 tahun yang disyaki anggota kumpulan aktif meragut dan samun warga emas di Daerah Kuching dan sekitarnya pada 6 Jun lalu oleh Jabatan Siasatan Jenayah (JSJ) Sarawak. “Tangkapan dilakukan di beberapa lokasi berasingan di Daerah Kuching dan Padawan. “Modus operandi kumpulan ini adalah menyasarkan warga emas sebagai mangsa dan mereka aktif melakukan jenayah pada awal pagi di Kuching, Kota Samarahan dan Padawan. “Dengan tertumpasnya kumpulan ini, kita percaya berjaya menyelesaikan sekurang-kurangnya 11 kes samun dan ragut, dua kes curi dalam bangunan dan satu kes curi motosikal,” katanya menerusi sidang media, pagi tadi. Mohd Azman berkata, turut dirampas daripada suspek ialah sebuah motosikal curi, telefon bimbit, kad-kad bank dan senjata tajam. Siasatan lanjut kes dijalankan di bawah 395 dan 397 Kanun Keseksaan, Seksyen 389 Kanun Keseksaan dan 379A Kanun Keseksaan. Justeru, polis berterima kasih kepada semua pihak dalam menyalurkan maklumat sehingga tertangkapnya suspek-suspek. Oleh Connie Chieng 
See author's posts
